ନବରଙ୍ଗପୁର ୧୧/୮ : ନବରଙ୍ଗପୁରରେ ପୁଣି ଚେଙ୍କ ଚିକିତ୍ସା । ଜଣେ କି ଦୁଇ ଜଣଙ୍କୁ ନୁହେଁ ଏକାଥରେ ୨୨ରୁ ଅଧିକ କୋମଳମତି ଶିଶୁଙ୍କୁ ଚେଙ୍କ ଦିଆଯାଇଛି । ଏମିତି ଅଭାବନୀୟ ଘଟଣା ଘଟିଛି ନବରଙ୍ଗପୁର ପାପଡାହାଣ୍ଡିରେ । ଭୀମା ସାହି ଓ କଣ୍ଡା ସାହିର ୨୨ରୁ ଅଧିକ ଶିଶୁଙ୍କୁ ଚେଙ୍କ ଦିଆଯାଇଛି । ପରିବାର ଲୋକେ ଦିଶାରୀଙ୍କ ନିକଟକୁ ନେଇ ଏହି ଶିଶୁ ମାନଙ୍କୁ ଚେଙ୍କ ଦେଇଛନ୍ତି । ଚେଙ୍କ ଦିଆଯାଇଥିବା ସବୁ ଶିଶୁଙ୍କ ବୟସ ୨ ବର୍ଷରୁ ୧୦ବର୍ଷ ଭିତରେ ହେବ । ଦିଶାରୀ ନିଆଁରେ ଦାଆକୁ ଗରମ କରି ଶିଶୁମାନଙ୍କ ପେଟରେ ଚେଙ୍କ ଦେଇଛି । ପରିବାର ଲୋକଙ୍କ କହିବା କଥା ପ୍ରତିବର୍ଷ ଚିତାଲାଗି ଅମାବାସ୍ୟାରେ ଶିଶୁମାନଙ୍କୁ ଚେଙ୍କ ଦିଆଯାଇଥାଏ । ଏପରି କଲେ ପିଲାଙ୍କୁ କୌଣସି ପ୍ରକାର ରୋଗ ହୋଇନଥାଏ । ଏଭଳି ପ୍ରଥା ବହୁ ଦିନରୁ ଚାଲିଆସୁଥିବା ସେମାନେ କହିଛନ୍ତି । ଚେଙ୍କ ଚିକିତ୍ସା ଯୋଗୁ ଅନେକ ସମୟରେ ଶିଶୁମାନେ ଗୁରୁତର ହୋଇ ପଡିଥାନ୍ତି । ତେଣୁ ଚେଙ୍କ ଚିକିତ୍ସା ନ କରିବାକୁ ଲୋକଙ୍କୁ ଜ୍ୟୋତି ରଥ ମାଧ୍ୟମରେ ଜିଲ୍ଲା ପ୍ରଶାସନ ସଚେତନ କରିଥିଲା । ଏଥିପାଇଁ ଜିଲ୍ଲାର ପୂର୍ବତନ ଜିଲ୍ଲାପାଳ ରଶ୍ମିତା ପଣ୍ଡା ରାଜ୍ୟସ୍ତରରେ ପୁରସ୍କାର ପାଇଥିଲେ । ହେଲେ ନବରଙ୍ଗପୁରରେ ଏହି କୁପ୍ରଥା ବନ୍ଦ ହୋଇପାରିନାହିଁ ।
